Á tímum eins og þeim síðustu þegar verslun á landsbyggðinni hefur staðið höllum fæti meðal annars vegna samkeppninnar við stórmarkaðina , er staðan nokkuð góð í Snæfellsbæ . Þar hafa matvöruverslanir verið starfandi bæði í Ólafsvík og í Rifi , verslanir með fjölbreytt og gott vöruframboð . Verslunin Virkið í Rifi , sem bæði er matvöru - og byggingavöruverslun , var opnuð snemma árs 1988 . Stofnendur og eigendur verslunarinnar , hjónin Kristín Þórðardóttir og Sturla Fjeldsted , eru nú komin á ákveðin tímamót í lífinu og var útlit fyrir að verslunin hætti um þessi mánaðamót . Verslunin hafði verið í söluferli í nokkurn tíma án þess að tilboð kæmu . Það var svo ekki fyrr en þau gáfu það endanlega út að þau ætluðu að hætta núna í vor sem aðilar fóru að sýna versluninni áhuga . Þegar blaðamaður Skessuhorns var á ferðinni í Rifi nýverið voru verulega góðar líkur á því að framhald yrði á rekstri Virkisins og nýir eigendur myndu taka við . Um leið og þau Kristín og Sturla vildu þakka samfélaginu þann samhug sem það hefur sýnt allt frá því þau opnuðu verslunina fyrir 26 árum , vildu þau hvetja fólk til að væntanlegir nýir eigendur fengju að njóta þess sama . Sjá nánar spjall við þau Kristínu og Sturlu í Skessuhorni vikunnar .